
Text rozhodnutia
Súd: Krajský súd Bratislava Spisová značka: 8Sa/82/2020 Identifikačné číslo súdneho spisu: 1020201303 Dátum vydania rozhodnutia: 30. 10. 2020 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2020:1020201303.1 Uznesenie Krajský súd v Bratislave v právnej veci žalobkyne: W.. C. P., nar. XX.XX.XXXX, trvale bytom Y. XXX, X. C., súčasne pobytom X O. D S. , L-XXXX B., B. E., zastúpená: Advokátska kancelária Ivan Syrový, s.r.o., IČO: 47 232 765, so sídlom Kadnárova 83, 831 06 Bratislava proti žalovanej: Sociálna poisťovňa, ústredie, ul. 29. augusta č. 8-10, Bratislava, o preskúmanie zákonnosti rozhodnutia č. XXX XXX XXXX X zo dňa 23. júna 2020, takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/82/2020 miestne príslušnému Krajskému súdu v Nitre. o d ô v o d n e n i e : 1. Dňa 16.09.2020 bola Krajskému súdu v Bratislave, ako správnemu súdu, doručená žaloba, v ktorej žalobkyňa navrhla, aby súd zrušil rozhodnutie Sociálnej poisťovne č. XXX XXX XXXX X zo dňa 23. júna 2020 a vec jej vrátil na ďalšie konanie. Zo žaloby vyplýva, že napadnutým rozhodnutím žalovaná v celom rozsahu zamietla odvolanie žalobkyne podané proti rozhodnutiu prvostupňového orgánu č. XXX XXX XXXX X zo dňa 07.01.2020, ktorým jej podľa ust. § 70 ods. 1, § 82 a § 293 dx zák.č. 461/2003 Z.z. v znení neskorších predpisov a podľa čl. 52 ods. 1 písm. a/ a ods. 4 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení nariadenia (ES) Európskeho parlamentu a Rady č. 988/2009, od 07. júna 2018 priznal invalidný dôchodok. Vychádzal z lekárskej správy posudkového lekára sociálneho poistenia Sociálnej poisťovne pobočka Bratislava zo dňa 16.12.2019, podľa ktorého je žalobkyňa v zmysle ust. § 71 ods. 1 zák.č. 461/2003 Z.z. invalidná, pre dlhodobo nepriaznivý zdravotný stav, s mierou poklesu schopnosti vykonávať zárobkovú činnosť 55% v porovnaní so zdravou fyzickou osobou. 2. Podľa § 6 ods. 1 zákona č. 162/2015 Z. z. Správny súdny poriadok (ďalej aj „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 4. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 5. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 6. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 7. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 8. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 9. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 10. S poukazom na vyššie citované zákonné ustanovenia Krajský súd v Bratislave skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobkyňa adresu trvalého pobytu. 11. Súd postupuje vec v súlade s ust. § 18 ods. 2 SSP Krajskému súdu v Nitre, vecne a miestne príslušnému na konanie o správnej žalobe v sociálnych veciach podľa ust. § 13 ods. 3 SSP, nakoľko mesto X. C., v ktorom sa podľa Lustrácie v Registri obyvateľov nachádza adresa trvalého pobytu žalobkyne, je podľa ust. § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z. z., ktorým sa vydáva zoznam obcí a vojenských obvodov tvoriacich jednotlivé okresy, okresom podľa ust. § 2 ods. 10 v spojení s § 3 ods. 4 písm. a/ zákona č. 371/2004 Z. z. o sídlach a obvodoch súdov SR patriacim do územnej pôsobnosti Okresného súdu Nitra, ktorého obvod prislúcha do územnej pôsobnosti Krajského súdu v Nitre. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

